
REPUBLIKA HRVATSKA					
TRGOVAČKI SUD U ZAGREBU
Zagreb, Amruševa 2/II						  70. St-7314/2015

U  I M E  R E P U B L I KE  H R VA T S K E

R J E Š E N J E

Trgovački sud u Zagrebu, po sucu Maji Jurovicki, u stečajnom predmetu u povodu zahtjeva FINANCIJSKE AGENCIJE, Podružnica Zagreb za provedbu skraćenog stečajnog postupka nad dužnikom  TRGO-GOLOJUH d.o.o., OIB: 50410406599, Zagreb, Fraterščica 115, dana 27. siječnja 2017.

r i j e š i o    j e
			   	 
         Obustavlja se skraćeni stečajni postupak nad dužnikom TRGO-GOLOJUH d.o.o., OIB: 50410406599, Zagreb, Fraterščica 115.
			   	 

Obrazloženje

	Financijska agencija podnijela je, na temelju odredbe čl. 444. st. 1. Stečajnog zakona (“Narodne novine” broj 71/15, dalje: SZ), zahtjev za provedbu skraćenog stečajnog postupka nad dužnikom TRGO-GOLOJUH d.o.o., OIB: 50410406599, Zagreb, Fraterščica 115.	
	S obzirom na to da su bile ispunjene pretpostavke, sud je 24. studenog 2015. objavio oglas kojim je, među ostalim, pozvao vjerovnike dužnika najkasnije u roku od 45 dana od dana objave oglasa predložiti otvaranje stečajnog postupka i po pozivu suda predujmiti sredstva za namirenje troškova postupka.

	Republika Hrvatska,  Ministarstvo financija, Porezna uprava, dostavila je 
11. siječnja  2016. obrazac kojim je, kao vjerovnik, predložila nad dužnikom otvoriti stečaj. U prilogu je dostavljeno stanje računa poreznog obveznika TRGO-GOLOJUH d.o.o., OIB: 50410406599, Zagreb, Fraterščica 115 na dan 30. prosinca 2015. iz kojeg proizlazi kako dužnik po osnovi poreza, doprinosa, članarina, duguje iznos od 15.072,82 kn, čime je Republika  Hrvatska,  Ministarstvo financija, Porezna uprava, učinila vjerojatnim postojanje tražbine prema dužniku. Nadalje, navedeni vjerovnik obavijestio je sud kako je dužnik vlasnik osobnog automobila marke Opel, teretnog automobila marke Ford 1.8, teretnog automobila Volkswagen, osobnog automobila Volkswagen i mopeda, kao i da je vlasnik kratkotrajne imovine u ukupnoj vrijednosti od 46.524,00 kn (potraživanja od kupaca).
 
	Prema odredbi čl. 431. st. 1. SZ-a ako osobe ovlaštene za zastupanje dužnika po zakonu u roku od 15 dana ne podnesu popis imovine i obveza dužnika ili ako iz toga popisa proizlazi da dužnik ima imovinu koja nije dostatna za namirenje predvidivih troškova stečajnoga postupka te ako u roku od 45 dana nijedan vjerovnik ne predloži otvaranje stečajnoga postupka i ne predujmi sredstva za namirenje troškova postupka, smatrat će se da je dužnik nesposoban za plaćanje. U slučaju iz stavka 1. ovoga članka sud će po službenoj dužnosti donijeti rješenje o otvaranju i zaključenju skraćenoga stečajnog postupka. Odredbe članaka 132. i 133. te članaka 286. − 292. ovoga Zakona primijenit će se na odgovarajući način (stavak 2).

	Nadalje, odredbom čl. 433. SZ-a propisano je da ako nisu ispunjene pretpostavke za istodobno otvaranje i zaključenje skraćenoga stečajnog postupka u smislu odredbe članka 431. ovoga Zakona, sud će obustaviti skraćeni stečajni postupak i odgovarajućom primjenom općih odredbi stečajnoga postupka ovoga Zakona donijeti rješenje o pokretanju prethodnoga postupka odnosno otvaranju stečajnoga postupka.
	
S obzirom na to da je Republika Hrvatska,  Ministarstvo financija, Porezna uprava, kao vjerovnik, koji je u smislu čl. 114. st. 3. SZ-a oslobođen plaćanja predujma za namirenje troškova stečajnog postupka iz čl. 114. st. 1. SZ-a, u roku 45 dana od dana objave oglasa, predložio otvoriti stečaj nad dužnikom te je obavijestio sud kako dužnik ima navedenu imovinu, sud je na temelju odredbe čl. 433. SZ-a riješio kao u izreci.   
  
Skreće se pozornost kako će sud, po pravomoćnosti ovog rješenja, odgovarajućom primjenom općih odredbi stečajnoga postupka propisanih Stečajnim zakonom donijeti rješenje o pokretanju prethodnoga postupka odnosno otvaranju stečajnoga postupka.
				
U Zagrebu, 27. siječnja 2017.

SUDAC
Maja Jurovicki, v.r. 

UPUTA O PRAVNOM LIJEKU:
Protiv ovog rješenja dopuštena je žalba Visokom trgovačkom sudu RH koja se podnosi u roku od 8 dana ovome sudu u 3 primjerka.  

Za točnost otpravka-
ovlašteni službenik
Mirjana Gašparić 

